2008R0377 — SK — 01.01.2011 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:

▼B

NARIADENIE KOMISIE (ES) č. 377/2008

z 25. apríla 2008,

ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve, pokiaľ ide o kódovanie, ktoré sa bude od roku 2009 používať na prenos údajov, využitie časti výberového súboru na zber údajov v súvislosti so štrukturálnymi premennými a definovanie referenčných štvrťrokov

(Text s významom pre EHP)

Nariadenie Komisie (ES) č. 430/200, ktorým sa vykonáva nariadenie Rady (ES) č. 577/98 o organizácii výberového zisťovania pracovných síl v Spoločenstve v súvislosti s kódovaním, ktorá sa bude od roku 2006 používať na prenos údajov, ako aj na využitie časti výberového súboru na zber údajov v súvislosti so štrukturálnymi premennými ( 2 ), definuje kódovanie, ktoré sa má používať na prenos údajov od roku 2006. Je však potrebné zmeniť systém kódovania od roku 2009 s cieľom zohľadniť zmeny v dvoch premenných (oblasť najvyššej úrovne úspešne ukončeného vzdelania alebo ďalšieho vzdelania a mesačný príjem z hlavného zamestnania), zodpovedajúcim spôsobom upraviť stĺpce na prenos údajov a opraviť niektoré chyby a vynechania týkajúce sa filtra pri ďalších premenných. Nariadenie Komisie (ES) č. 430/2005 by sa preto malo zrušiť s účinnosťou od 1. januára 2009.

So zreteľom na dôležitosť zozbieraných údajov v moduloch ad hoc by informácie mali byť kombinovateľné s akoukoľvek inou premennou v zisťovaní.

So zreteľom na dôležitosť údajov o zamestnanosti a nezamestnanosti, súčty pre tieto ukazovatele by mali byť konzistentné bez ohľadu na to, či boli vyrátané na základe ročnej časti výberového súboru alebo na základe ročného priemeru štyroch štvrťročných častí výberového súboru.

Článok 1

Štrukturálne premenné

Podmienky pre využívanie časti výberového súboru pri zbere údajov v súvislosti so štrukturálnymi premennými sú stanovené v prílohe I.

Článok 2

Referenčné štvrťroky

Definícia referenčných štvrťrokov uplatňovaná od roku 2009 je stanovená v prílohe II.

Článok 3

Kódovanie

Kódy pre premenné, ktoré treba použiť na prenos údajov od roku 2009, sú stanovené v prílohe III.

Článok 4

Zrušenie

Nariadenie (ES) č. 430/2005 sa zrušuje s účinnosťou od 1. januára 2009.

Článok 5

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 1. januára 2009.

Toto nariadenie je záväzné v celom rozsahu a priamo uplatniteľné vo všetkých členských štátoch.

PRÍLOHA I

PODMIENKY NA VYUŽITIE ČASTI VÝBEROVÉHO SÚBORU PRI ZBERE ÚDAJOV TÝKAJÚCICH SA ŠTRUKTURÁLNYCH PREMENNÝCH

1. Ročné/štvrťročné premenné

Heslo „ročné“ v stĺpci „Periodicita“ v Kódovaní v prílohe III určuje štrukturálne premenné, ktoré stačí nepovinne zisťovať ako ročné priemery, pričom sa využijú časti výberového súboru nezávislých pozorovaní vzťahujúcich na 52 týždňov, namiesto zisťovania ako štvrťročných priemerov. Základné premenné, ktoré sa majú zisťovať každý štvrťrok, sa určujú pod heslom „štvrťročne“.

2. Reprezentatívnosť výsledkov

V prípade štrukturálnych premenných relatívna štandardná odchýlka (efekt tvorby sa neberie do úvahy) akéhokoľvek ročného odhadu predstavujúceho 1 % populácie v produktívnom veku alebo viac nepresiahne:

Krajiny s menej ako 1 miliónom obyvateľov sú oslobodené od týchto požiadaviek na presnosť a štrukturálne premenné by sa mali zbierať pre celý výberový súbor, pokiaľ súbor nespĺňa požiadavky stanovené v bode a).

Pre krajiny, ktoré používajú časť výberového súboru na zber údajov v súvislosti so štrukturálnymi premennými, ak sa použije viac ako jedna vlna, celá časť výberového súboru bude pozostávať z nezávislých pozorovaní.

3. Konzistentnosť súčtov

Je potrebné zaručiť konzistentnosť ročných súčtov častí výberového súboru a ročných priemerov celých výberových súborov pre zamestnaných, nezamestnaných a neaktívnych podľa pohlavia a pre tieto vekové skupiny: 15 až 24, 25 až 34, 35 až 44, 45 až 54, 55 +.

4. Moduly ad hoc

Použitý výberový súbor na zber informácií týkajúcich sa modulov ad hoc bude obsahovať aj informáciu o štrukturálnych premenných.

PRÍLOHA II

DEFINÍCIA REFERENČNÝCH ŠTVRŤROKOV

a) Štvrťroky každého roka sa vzťahujú na dvanásť mesiacov roka, to znamená, že január, február a marec patria do prvého štvrťroka, apríl, máj a jún do druhého štvrťroka, júl, august a september do tretieho štvrťroka a október, november a december do štvrtého štvrťroka.